তথ্যবিবরণী                                                                                নম্বর : ৯৭৬

**বাংলাদেশকে নিয়ে ষড়যন্ত্র করতে চায় ড. ইউনুসরা**

 **---নৌপরিবহন প্রতিমন্ত্রী**

বিরল (দিনাজপুর), ৭ আশ্বিন (২২ সেপ্টেম্বর):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বাংলাদেশে শেখ হাসিনার বিকল্প আর কেউ নাই। যারা সমালোচনা করেন, তাদের যদি বলা হয় শেখ হাসনিার বিকল্প নেতৃত্ব কে। তাহলে তারা কেউ বলতে পারবে না। শেখ হাসিনা আজকে এমন এক নেতৃত্বে পরিণত হয়েছেন। শেখ হাসিনার নেতৃত্ব এখন হিমালয় সমান চলে গেছে। শেখ হাসিনার নেতৃত্বেই আমরা সম্মানিত হয়েছি এবং শেখ হাসিনার নেতৃত্বেই এদেশের উন্নয়নের ধারাবাহিকতা অব্যাহত থাকবে।

প্রতিমন্ত্রী আজ বিকেলে বিরলের ফরক্কাবাদ ইউপির তেঘরা উচ্চ বিদ্যালয়ে বঙ্গমাতা শেখ ফজিলাতুন্নেছা মুজিব একাডেমিক ভবন উদ্বোধন উপলক্ষ্যে এক সুধি সমাবেশে এসব কথা বলেন।

প্রতিমন্ত্রী বলেন, বাংলাদেশকে নিয়ে ষড়যন্ত্র করতে চায় ডা. ইউনুসরা। একটি জঙ্গিবাদি দেশ গড়ে তুলতে চায়। কিন্তু প্রধানমন্ত্রী শেখ হাসিনার নেতৃত্বে আজ বাংলাদেশ বদলে যাওয়া বাংলাদেশ। আমি এই এলাকার নদীগুলোর নাব্যতা ফিরিয়ে আনার জন্য এবং নদীতে যেন সবসময় পানি থাকে সেটার সর্বোচ্চ চেষ্টা করে যচ্ছি। এবং এই নদীগুলোকে পরিচর্যা করার জন্য আপনাদের এখানেই খোসালডাঙ্গিতে বিআইডাব্লিউটিএ অফিস করে দিয়েছি। আমারও একটি ম্বপ্ন আছে একদিন এই ঢেপা-পূণর্ভবা নদীতে নৌকা বাইচ করার এবং সবাইকে দেখিয়ে দিতে চাই আমাদেরও নদী আছে।

সমাবেশে তেঘরা উচ্চ বিদ্যালয়ের পরিচালনা কমিটির সভাপতি হুসেন আলীর সভাপতিত্বে এবং উপজেলা আওয়ামী লীগের যুগ্ম সাধারণ সম্পাদক এডভোকেট রবিউল ইসলাম রবি (পি পি) এর সঞ্চালনায় বিশেষ অতিথি হিসাবে বক্তব্য রাখেন উপজেলা নির্বাহী অফিসার আফছানা কাওছার, দিনাজপুর শিক্ষা প্রকৌশল অধিদপ্তরের নির্বাহী প্রকৌশলী এস এম শাহিনূর ইসলাম, উপজেলা আওয়ামী লীগের সভাপতি ও পৌর মেয়র আলহাজ সবুজার সিদ্দিক সাগর, সাধারণ সম্পাদক রমাকান্ত রায়, যুগ্ম সাধারণ সম্পাদক ও জেলা পরিষদের সদস্য মোশারফ হোসেন।

#

জাহাঙ্গীর/রফিকুল/আব্বাস/২০২৩/২২২৩ ঘণ্টা

তথ্যবিবরণী                                                                                                 নম্বর : ৯৭৫

**বাংলাদেশের বদলে যাওয়ার গল্প এখন পৃথিবীর মানুষ জানতে চায়**

 **-নৌপরিবহন প্রতিমন্ত্রী**

ঢাকা, ৭ আশ্বিন (২২ সেপ্টেম্বর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বাংলাদেশ বঙ্গবন্ধুর আদর্শ ও মুক্তিযুদ্ধের চেতনায় উন্নয়নের দিকে এগিয়ে যাচ্ছে। এটা এখন বিশ্বের বিস্ময়। ছোট বাংলাদেশের বড় অর্জনে বদলে যাওয়ার গল্প এখন পৃথিবীর সকল মানুষ জানতে চায়। বঙ্গবন্ধুকন্যা প্রধানমন্ত্রী দেশরত্ন শেখ হাসিনা চান বাংলাদেশে সুন্দর মানুষ তৈরি হোক। সেই সুন্দর মানুষ শুধু বাংলাদেশের নয়; সমগ্র পৃথিবীর জন্য কাজ করবে। ’৭৫ এ বঙ্গবন্ধুকে হত্যা করার পর বাংলাদেশ অন্ধকারে হারিয়ে গিয়েছিল। প্রধানমন্ত্রী শেখ হাসিনার নেতৃত্বে বাংলাদেশ ঘুরে দাঁড়িয়েছে। তাঁর নেতৃত্বে বাংলাদেশ বদলে গেছে । এ বদলে যাওয়ার নেতৃত্বকে পৃথিবীর মানুষ সম্মান করছে।

প্রতিমন্ত্রী আজ ঢাকায় জাতীয় প্রেস ক্লাব মিলনায়তনে জাতীয় শিশু কিশোর ও যুব কল্যাণ সংগঠন ‘চাঁদেরহাট’ এর ৫০ বছর ও ষষ্ঠ জাতীয় সম্মেলনের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, বঙ্গবন্ধু শেখ মুজিবুর রহমানের জন্মদিনে যে জাতীয় শিশু কিশোর দিবস পালন করা হয় সেটি ছিল এই চাঁদেরহাটেরই প্রস্তাবনা। প্রতিমন্ত্রী এজন্য চাঁদের হাটের সংগঠনকে ধন্যবাদ জানান। মুক্তিযুদ্ধের চেতনা ধারণকারী শিশু কিশোর ও যুব কল্যাণে কাজ করে যাওয়া সংগঠন এই চাঁদেরহাট শিশু-কিশোরদের মেধা এবং সংস্কৃতি বিকাশে দেশে একটি নবজাগরণ সৃষ্টি করবে। তথ্যপ্রযুক্তিকে কাজে লাগিয়ে এগিয়ে যাওয়া সংগঠনটি মানব সেবার কাজে আরো বেশি নিয়োজিত করবে।

সংগঠনের ভারপ্রাপ্ত সভাপতি ইয়াহিয়া সোহেলের সভাপতিত্বে এবং সম্মেলন প্রস্তুতি পরিষদের সদস্য সচিব মুফদি আহমেদের সঞ্চালনায় অনুষ্ঠানে অন্যান্যের মধ্যে বক্তব্য রাখেন সংসদ সংগঠনের জাতীয় প্রেসিডিয়ামের চেয়ারম্যান মোহাম্মদ জাকারিয়া পিন্টু, সংগঠনের উপদেষ্টা দৈনিক যুগান্তর সম্পাদক সাইফুল আলম ও সম্মেলন প্রস্তুতি পরিষদের আহ্বায়ক জামিউর রহমান লেমন।

#

জাহাঙ্গীর/আরমান/রফিকুল/শামীম/২০২৩/২১১০ঘণ্টা

তথ্যবিবরণী                                                                             নম্বর : ৯৭৪

**পররাষ্ট্রমন্ত্রী ড. মোমেনের সাথে চেক প্রজাতন্ত্রের পররাষ্ট্রমন্ত্রীর দ্বিপাক্ষিক বৈঠক**

নিউইয়র্ক ২২ সেপ্টেম্বর:

চেক প্রজাতন্ত্র বাংলাদেশের সাথে ব্যবসা-বাণিজ্য, পানিসম্পদ ব্যবস্থাপনা, বর্জ্য ব্যবস্থাপনা ও কৃষিখাতে সহযোগিতা বাড়ানোর আগ্রহ প্রকাশ করেছে। গতকাল জাতিসংঘ সদর দপ্তরে জাতিসংঘ সাধারণ পরিষদের ৭৮তম অধিবেশনের সাইড লাইনে পররাষ্ট্রমন্ত্রী ড. এ কে আব্দুল মোমেনের সাথে অনুষ্ঠিত দ্বিপাক্ষিক বৈঠকে চেক প্রজাতন্ত্রের পররাষ্ট্রমন্ত্রী Jan Lipavský তাঁর দেশের এ আগ্রহের কথা জানান।

বৈঠকে দ্বিপাক্ষিক সহযোগিতার ক্ষেত্র আরো প্রসারিত করার বিষয়ে উভয় মন্ত্রীর মধ্যে ফলপ্রসূ আলোচনা হয়।

বৈঠকে পররাষ্ট্রমন্ত্রী ড. মোমেন চেক প্রজাতন্ত্রের সাথে বাংলাদেশের বন্ধুত্বপূর্ণ সম্পর্কের কথা স্মরণ করেন এবং স্বাধীন বাংলাদেশকে প্রথম দিকেই স্বীকৃতি প্রদানের জন্য বাংলাদেশের জনগণের কৃতজ্ঞতার কথা জানান। ড. মোমেন গত ১৪ বছরে বাংলাদেশের ব্যাপক আর্থসামাজিক উন্নয়নের কথা তুলে ধরে বলেন, কৃষি খাত ছাড়াও বাংলাদেশ তৈরি পোশাক, ফার্মাসিউটিক্যালসহ বিভিন্ন ক্ষেত্রে ব্যাপক উন্নতি সাধন করেছে এবং বাংলাদেশ এক্ষেত্রে চেক প্রজাতন্ত্রের সাথে বাণিজ্য বাড়াতে চায়। এছাড়া তথ্য ও যোগাযোগ প্রযুক্তিতে বাংলাদেশের বিপুল দক্ষ জনশক্তি রয়েছে যা চেক প্রজাতন্ত্র কাজে লাগাতে পারে।

#

মোহসিন/আরমান/রফিকুল/আব্বাস/২০২৩/২১০৫ ঘণ্টা

তথ্যবিবরণী                                                                                                 নম্বর : ৯৭৩

**শেখ হাসিনার সরকারকে অচল করে দেয়ার ক্ষমতা কারোই নেই**

 **-- পানি সম্পদ উপমন্ত্রী**

শরীয়তপুর, ৭ আশ্বিন (২২ সেপ্টেম্বর) :

পানি সম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, বঙ্গবন্ধু কন্যা প্রধানমন্ত্রী শেখ হাসিনার সরকারকে অচল করে দেয়ার ক্ষমতা কারোই নেই। বিএনপি নেতা নিজেরাই অচল হয়ে এসি রুমে বসে শব্দ বোমা ফোটায়, তাদের দিবাস্বপ্ন কখনোই পূরণ হবে না। বঙ্গবন্ধু কন্যা শেখ হাসিনা বাংলাদেশ উন্নয়ন, অগ্রগতি ও সমৃদ্ধির কারণেই জনপ্রিয়তা শীর্ষে রয়েছেন। এদেশের জনগণ একমাত্র জননেত্রী শেখ হাসিনার নেতৃত্বে ঐক্যবদ্ধ। জনধিকৃত বিএনপি ক্ষমতায় যাওয়ার জন্য মরিয়া হয়ে উঠেছে। যেখানে তাদের দলের নেতৃত্বই ঠিক নেই। সেখানে তারা কীভাবে বঙ্গবন্ধুর বাংলাদেশে নেতৃত্ব দেয়ার দিবাস্বপ্ন দেখে।

আজ দিনব্যাপী শরীয়তপুর-২ নির্বাচনি এলাকার সখিপুর থানার সখিপুর, চরসেনসাস, আরশিনগর, চরকুমারিয়া ও ডিএমখালী ইউনিয়নে বিভিন্ন উন্নয়ন কর্মকাণ্ডের অগ্রগতি এবং দলীয় নেতাকর্মী ও জনগণের সাথে গণসংযোগকালে উপমন্ত্রী এসব কথা বলেন।

উপমন্ত্রী বলেন, পেছনের দরজা দিয়ে ক্ষমতা আসার দিন শেষ। বিএনপিকে এদেশের মানুষ আর চায় না। জননেত্রী শেখ হাসিনা তাঁর মেধা, যোগ্যতা, সততা, দক্ষতা ও অভিজ্ঞতা দিয়ে সারাবিশ্বকে নেতৃত্ব দিতে পারে। জননেত্রী শেখ হাসিনাই একমাত্র সরকার প্রধান যিনি আগামীকাল ১৯ বারের মতো জাতিসংঘের সাধারণ অধিবেশনে ভাষণ দিয়ে বিরল রেকর্ড স্থাপন করবেন। প্রধানমন্ত্রী শেখ হাসিনার যোগ্যতার বিশ্বনেতাদের কাছেও তিনি অনুকরণীয় ও অনুসরণীয়।

 শামীম বলেন, গত সাড়ে ১৪ বছরে দেশে অভূতপূর্ব উন্নয়ন হয়েছে। একারণেই বাংলাদেশের মানুষ জননেত্রী শেখ হাসিনাকে পঞ্চমবারের মতো প্রধানমন্ত্রী করবে। আর বিএনপি-জামায়াতের দুঃশাসনের কথা মানুষ ভোলেনি। তাদের নির্যাতনে আওয়ামী লীগের তৃণমূল শুরু করে জাতীয় নেতারাও রেহাই পায়নি। আর ক্ষমতায় থাকতে দেশের অর্থ বিদেশে পাচার করেছে। আর ক্ষমতায় যেতে না পেরে আগুন সন্ত্রাস করে মানুষ হত্যা করেছে। সেই বিএনপিতো আর জনগণের কাছে ভোট চাওয়ার মুখ নাই। তাই তারা পেছনের দরজা খুঁজছে। তাদের দিবাস্বপ্ন নসাৎ করে দিয়ে এদেশের জনগণ আবারও জননেত্রী শেখ হাসিনাকে ক্ষমতায় আনবে। কারণ, এদেশের জনগণ উন্নয়ন ও অগ্রগতিতে বিশ্বাসী। শামীম বলেন, সংবিধান অনুযায়ী নির্বাচন কমিশনের অধীনেই আগামী দ্বাদশ সংসদ নির্বাচন অনুষ্ঠিত হবে। তত্ত্বাবধায়ক সরকার আর কোনো দিন এদেশে আসবে না। সুতরাং ক্ষমতায় যেতে হলে নির্বাচন কমিশনের অধীনেই যেতে হবে। আর জনগণের ভোটেই হতে হবে।

এসময় উপমন্ত্রীর সঙ্গে ছিলেন জেলা আওয়ামী লীগের সভাপতি ছাবেদুর রহমান খোকা সিকদার, ভেদরগঞ্জ উপজেলা চেয়ারম্যান ও সখিপুর থানা আওয়ামী লীগের সভাপতি হুমায়ুন কবির মোল্যা, আওয়ামী লীগের কেন্দ্রীয় বিজ্ঞান ও প্রযুক্তি বিষয়ক উপ কমিটির সদস্য জহির সিকদার, উপজেলা নির্বাহী কর্মকর্তা আব্দুল্লাহ আল মামুন, থানা আওয়ামী লীগের সাধারণ সম্পাদক আতিকুর রহমান মানিক সরকার, জেলা আওয়ামী লীগের বিজ্ঞান ও প্রযুক্তি বিষয়ক সম্পাদক কাওসার আহমেদ তকি, থানার সহ-সভাপতি জিতু মিয়া বেপারী, ইউপি চেয়ারম্যান আনোয়ার হোসেন বালা, মুজাম্মেল হক মোল্যা, কামরুজ্জামান মানিক সরদার, শাহজালাল মাল, নুরুল আমীন দেওয়ান, মহসিন হক আবু বেপারী, আলম সরদার, থানা যুবলীগের আহ্বায়ক খালেক খালাসী, যুগ্ম রাসেল আহমেদ পলাশ, স্বেচ্ছাসেবক লীগের যুগ্ম আহ্বায়ক ওয়াসিম বেপারী, ছাত্রলীগের সভাপতি সোমেল সরদার, সাধারণ সম্পাদক ইমরান প্রমুখ।

#

গিয়াস/আরমান/রফিকুল/শামীম/২০২৩/১৯৪০ঘণ্টা

তথ্যবিবরণী                                                                                নম্বর : ৯৭২

**পিঠা পুলি বাঙালির চিরায়ত ঐতিহ্যের অংশ**

 **---খাদ্যমন্ত্রী**

নওগাঁ (নিয়ামতপুর), ৭ আশ্বিন (২২ সেপ্টেম্বর):

প্রত্যেক সৃষ্টির আনন্দ আছে। সেই সৃষ্টি টেকসই হলে আনন্দ আরো বেড়ে যায়। একটি মহৎ উদ্দেশ্য নিয়ে তালের গাছ রোপণ করেছিলাম। সেই ঘুঘুডাঙ্গার তাল সড়ক এখন দেশে বিদেশে পরিচিত। তালসড়ক এখন ব্রান্ড হয়ে উঠেছে বলে উল্লেখ করেছেন খাদ্যমন্ত্রী সাধন চন্দ্র মজুমদার।

আজ নিয়ামতপুরের ঘুঘুডাঙ্গার তালতলিতে তৃতীয়বারের মতো তালপিঠা মেলা অনুষ্ঠিত হয়। নিয়ামতপুর উপজেলা প্রশাসন ও উপজেলা পরিষদ এ মেলা আয়োজন করে। খাদ্যমন্ত্রী সাধন চন্দ্র মজুমদার তালপিঠা মেলায় প্রধান অতিথি হিসাবে উপস্থিত ছিলেন।

খাদ্যমন্ত্রী বলেন, বাঙালির হাজার বছরের ঐতিহ্যবাহী সংস্কৃতির সাথে মিশে আছে পিঠা পুলির আয়োজন। আর এ ঐতিহ্যকে ধরে রাখতেই প্রতি বছরের মতো এবারও শুরু হয়েছে নিয়ামতপুরের ঘুঘুডাঙ্গার তালতলিতে তাল পিঠা মেলা। তিনি বলেন, ঘুঘুডাঙ্গাকে একটি পরিকল্পিত পর্যটন এলাকা করা হবে। প্রধানমন্ত্রী শেখ হাসিনার গ্রাম হবে শহর প্রকল্পের নওগাঁ জেলায় কার্যক্রম এই ঘুঘুডাঙ্গা থেকেই শুরু হবে বলে উল্লেখ করেন খাদ্যমন্ত্রী।

তিনি বলেন, তালসড়ককে কেন্দ্র করে ঘুঘুডাঙ্গা একটি পর্যটন কেন্দ্র হিসেবে গড়ে তোলার চেষ্টা চলছে। কিছু কাজ করা হয়েছে। জলবায়ু ট্রাস্ট কর্তৃপক্ষ এখানে অর্থায়ন করার আশ্বাস দিয়েছে। ভবিষ্যতে পর্যটনবান্ধব হিসেবে তালসড়ককেন্দ্রিক এলাকাকে গড়ে তোলা হবে।

অন্যান্যের মধ্যে বক্তৃতা করেন নিরাপদ খাদ্য কর্তৃপক্ষের ব্রান্ড অ্যাম্বাসেডর ও চিত্রনায়ক ফেরদৌস, নওগাঁ জেলা প্রশাসক মোঃ গোলাম মওলা, পুলিশ সুপার মুহাম্মদ রাশিদুল হক, উপজেলা নির্বাহী কর্মকর্তা মোঃ ইমতিয়াজ মোর্শেদ, হাজিনগর ইউনিয়ন পরিষদের চেয়ারম্যান আব্দুর রাজ্জাক, নিয়ামতপুর উপজেলা পরিষদ চেয়ারম্যান ফরিদ আহমেদ, নিয়ামতপুর উপজেলা আওয়ামী লীগের সভাপতি আলহাজ্ব আবুল কালাম আজাদ, সাধারণ সম্পাদক জাহিদ হাসান বিপ্লব।

তিন দিনব্যাপী এ পিঠা মেলায় তালের তৈরি নানা ধরনের পিঠার পসরা নিয়ে হাজির হয়েছেন এ অঞ্চলের পিঠাশিল্পীরা। উল্লেখ্য, তালতলিতে ১৯৮৬ সালে তাল গাছ রোপণ করেন তৎকালীন ইউনিয়ন পরিষদের চেয়ারম্যান এবং বর্তমান খাদ্যমন্ত্রী সাধন চন্দ্র মজুমদার।

#

কামাল/আরমান/মোশারফ/আব্বাস/২০২৩/২০১৫ ঘণ্টা

তথ্যবিবরণী                                                                                                     নম্বর : ৯৭১

**বিদ্যুৎস্পৃষ্ট হয়ে ঢাকার মিরপুরে ৪ জনের মৃত্যুতে বিদ্যুৎ বিভাগের দুঃখ প্রকাশ**

ঢাকা, ৭ আশ্বিন (২২ সেপ্টেম্বর):

গতকাল বিদ্যুৎ স্পৃষ্ট হয়ে ঢাকার মিরপুরের রূপনগরে ৪ জনের মৃত্যুতে বিদ্যুৎ বিভাগ দুঃখ প্রকাশ করেছে এবং শোকসন্তপ্ত পরিবারের প্রতি গভীর সমবেদনা জানিয়ে বিদেহী আত্মার মাগফেরাত কামনা করেছে।

ডেসকো গতকাল রূপালী হাউজিং ও রূপনগর ফিডারের প্রতিটি ট্রান্সফরমারের লাইন পুঙ্খানুপুঙ্খভাবে চেক করে কোনো সমস্যা পাওয়া না যাওয়ায় রাত ১২টা ৩০ মিনিটের মধ্যে সকল ট্রান্সফরমার চালু করে। গ্রাহকের ইন্টারনাল সার্ভিসের ওয়ারিং ত্রুটির কারণে বৈদ্যুতিক দুর্ঘটনা ঘটতে পারে বলে ধারণা করা হয়। এরুপ দুর্ঘটনা অত্যন্ত বেদনাধায়ক ও মর্মান্তিক। তদন্তপূর্বক পরবর্তী কার্যক্রম গ্রহণ করা হবে।

গ্রাহকদের সচেতনতা ও সাবধানতাই বৈদ্যুতিক দুর্ঘটনা রোধ করবে। কোনো অবস্থাতেই খোলা বিদ্যুতের তার, ভিজা তার বা ভিজা তারে লাগানো জিনিস পত্র স্পর্শ করা যাবে না। যে কোনো প্রয়োজনে বিদ্যুৎ সেবা পেতে ১৬৯৯৯-এ গ্রাহকগণ যোগাযোগ করতে পারেন।

#

আসলাম/আরমান/মোশারফ/আব্বাস/২০২৩/১৯৪৮ ঘণ্টা

তথ্যবিবরণী                                                                                                     নম্বর : ৯৬৯

**দেশের আর্থ-সামাজিক অবস্থার উন্নয়ন ও ধর্মীয় সম্প্রীতি**

**রক্ষায় আওয়ামী লীগ সরকারের বিকল্প নেই**

 **---পার্বত্যমন্ত্রী**

বান্দরবান, ৭ আশ্বিন (২২ সেপ্টেম্বর):

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, দেশের আর্থ-সামাজিক অবস্থার উন্নয়ন ও ধর্মীয় সম্প্রীতি রক্ষায় আওয়ামী লীগ সরকারের বিকল্প নেই। তিনি বলেন, আওয়ামী লীগ সরকারের মতো ধর্মীয় সম্প্রীতি বজায় রেখে দেশ পরিচালনা ও দেশের উন্নয়নে সুশৃঙ্খলভাবে কাজ করার মতো নজির স্থাপন অতীতের কোনো সরকার করে দেখাতে পারেনি।

আজ বান্দরবান সদর থানার মেঘলা এলাকায় সনাতন ধর্মালম্বীদের সৎসঙ্গ বিহার উদ্বোধন অনুষ্ঠানে প্রধান অতিথির বক্তব্যে পার্বত্যমন্ত্রী এসব কথা বলেন।

পার্বত্য চট্টগ্রাম বিষয়ক মন্ত্রী বীর বাহাদুর আরো বলেন, ধর্ম যার যার, রাষ্ট্র সবার । আর ধর্মীয় সম্প্রীতি রক্ষা করতে সরকার কাজ করে যাচ্ছে। পার্বত্য মন্ত্রী বীর বাহাদুর বলেন, জনবান্ধব আওয়ামী লীগ সরকার মানুষের কল্যাণে জনহিতকর কাজ অব্যাহত রেখেছে। তিনি বলেন, দেশের গরিব ও অসচ্ছল মানুষের জীবন ও জীবিকার মান উন্নয়নে বীর মুক্তিযোদ্ধা ভাতা, বিধবা ভাতা, বয়স্কভাতা, ভিজিডি, ভিজিএফ, হরিজন, বেদে ও হিজড়া ভাতা, এছাড়া বিনামূল্যে ছাত্রছাত্রীদের মাঝে পাঠ্যপুস্তক বিতরণ, গরিব ছাত্রীদের উপবৃত্তি প্রদান, অবৈতনিক শিক্ষা ব্যবস্থা চালুসহ নানান আর্থিক অনুদান প্রদান অব্যাহত রেখেছে। সরকারের এসব ভাতা পেয়ে দরিদ্র ও অসচ্ছল মানুষ তাদের জীবন সুন্দরভাবে চালাতে সক্ষম হচ্ছে।

অনুষ্ঠানে পার্বত্য চট্টগ্রাম উন্নয়ন বোর্ডের বাস্তবায়নে প্রায় ৯০ লাখ টাকা ব্যয়ে সৎসঙ্গ বিহারের নবনির্মিত ভবনের উদ্বোধন করেন পার্বত্যমন্ত্রী বীর বাহাদুর উশৈসিং ।

বান্দরবান সৎসঙ্গ বিহারের সভাপতি এডভোকেট তপন কান্তি দাশের সভাপতিত্বে এসময় অন্যান্যের মধ্যে বান্দরবান জেলা প্রশাসনের অতিরিক্ত জেলা প্রশাসক মোঃ ফজলুর রহমান, অতিরিক্ত পুলিশ সুপার মোঃ শাহ আলম, পৌরসভার মেয়র মোঃ শামসুল ইসলাম, বান্দরবান পার্বত্য জেলা পরিষদের সদস্য লক্ষীপদ দাশ, হিন্দু ধর্মীয় কল্যাণ ট্রাস্টের ট্রাস্টি অমল কান্তি দাশ, বান্দরবান পার্বত্য জেলা পরিষদের নির্বাহী প্রকৌশলী
মোঃ জিয়াউর রহমান, পার্বত্য চট্টগ্রাম উন্নয়ন বোর্ড বান্দরবান ইউনিটের নির্বাহী প্রকৌশলী আবু বিন মোহাম্মদ ইয়াছির আরাফাতসহ সনাতন ধর্মালম্বী নারী-পুরুষেরা উপস্থিত ছিলেন।

#

রেজুয়ান/আরমান/মোশারফ/আব্বাস/২০২৩/১৯০০ ঘণ্টা

তথ্যবিবরণী                                                                                                 নম্বর : ৯৭০

**সৈয়দ সালাউদ্দিন জাকীর মৃত্যুতে পররাষ্ট্রমন্ত্রীর শোক**

নিউইয়র্ক, ২২ সেপ্টেম্বর :

চলচ্চিত্র নির্মাতা, বাংলাদেশ টেলিভিশনের সাবেক মহাপরিচালক সৈয়দ সালাহউদ্দিন জাকীর মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

এক শোকবার্তায় (নিউইয়র্কে অবস্থানরত) ড. মোমেন বলেন, সৈয়দ সালাউদ্দিন জাকী একজন অসাধারণ প্রতিভাবান নির্মাতা ছিলেন। চলচ্চিত্র ও নাটক নির্মাণসহ লেখক হিসেবেও তিনি সুপরিচিত ছিলেন। তিনি তাঁর সৃষ্টিকর্মের মাঝে বেঁচে থাকবেন।

ড. মোমেন মরহুমের রূহের মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

উল্লেখ্য, সোমবার ঢাকায় একটি হাসপাতালে সৈয়দ সালাহউদ্দিন জাকী শেষ নিঃশ্বাস ত্যাগ করেন।

#

মোহসিন/আরমান/মোশারফ/শামীম/২০২৩/১৮৫০ঘণ্টা

তথ্যবিবরণী                                                                                                 নম্বর : ৯৬৮

**আগামীকাল মীনা দিবস**

ঢাকা, ৭ আশ্বিন (২২ সেপ্টেম্বর) :

আগামীকাল ২৩ সেপ্টেম্বর মীনা দিবস-২০২৩। এ বছর দিবসটির প্রতিপাদ্য (থিম) ‘স্মার্ট শিশু স্মার্ট বাংলাদেশ’ এবং প্রতিপাদ্য (স্লোগান) ‘স্মার্ট বিদ্যালয় আর স্মার্ট শিক্ষা সমৃদ্ধ বাংলাদেশ গড়ার দীক্ষা’।

মীনা উজ্জ্বল, উচ্ছল, উদ্দীপনা ও উৎসাহের প্রতীক। প্রতিটি শিশুর কাছে মীনা একটি শক্তি সাহস ও প্রেরণার নাম; যে সব বাধা বিপত্তি ও প্রতিকূলতাকে পেছনে ফেলে শিক্ষার আলোর পথে ছুটে চলে। কারণ, শিক্ষাই তাকে দেবে কাঙ্ক্ষিত মুক্তি, পূরণ করবে অগুনতি স্বপ্ন। তার কথাই হলো- ‘দিন বদলের বইছে হাওয়া, শিক্ষা আমার প্রথম চাওয়া’।

১৯৯৮ সাল থেকে প্রতিবছর ২৪ সেপ্টেম্বর ‘মীনা দিবস’ হিসেবে বাংলাদেশসহ দক্ষিণ এশিয়া, আফ্রিকা ও ইস্ট-এশিয়ার দেশসমূহে পালন করা হয়। তবে এ বছর ২৪ সেপ্টেম্বর রবিবার হওয়ায় শ্রেণি কার্যক্রম ও দাপ্তরিক কাজের বিঘ্ন না ঘটার সুবিধার্থে ২৩ সেপ্টেম্বর শনিবার’ মীনা দিবস-২০২৩ উদযাপনের সিদ্ধান্ত নেয়া হয়েছে।

প্রাথমিক শিক্ষা অধিদপ্তর এ উপলক্ষ্যে বিস্তারিত কর্মসূচি গ্রহণ করেছে। এর মধ্যে - ঢাকা পিটিআইতে (মিরপুর-১৩) - সকাল ১০ টায় মূল অনুষ্ঠান শুরু হবে। প্রাথমিক ও গণশিক্ষা প্রতিমন্ত্রী মোঃ জাকির হোসেন এতে প্রধান অতিথি এবং মন্ত্রণালয়ের সচিব ফরিদ আহাম্মদ বিশেষ অতিথি হিসেবে উপস্থিত থাকবেন। সভাপতিত্ব করবেন অধিদপ্তরের মহাপরিচালক শাহ রেজওয়ান হায়াত।

এ ছাড়াও দিনব্যাপী অনুষ্ঠানের মধ্যে রয়েছে - গল্প বলার আসর, বিশেষ ব্যক্তিত্ব কর্তৃক শিশুদের উদ্দেশ্যে প্রেরণামূলক বক্তব্য, পাপেট শো ও মাপেট শো, স্টল প্রদর্শনী, রচনা প্রতিযোগিতা, চিত্রাঙ্কন প্রতিযোগিতা, যেমন খুশি তেমন সাজো ও মীনা বিষয়ক সাংস্কৃতিক অনুষ্ঠান। বিভাগীয়, জেলা ও উপজেলা পর্যায়ে জাতীয় কর্মসূচির সাথে মিল রেখে বিভিন্ন অনুষ্ঠান আয়োজন করা হবে।

দক্ষিণ এশিয়ার দেশগুলোতে বিভিন্ন সামাজিক বৈষম্যের বিরুদ্ধে সচেতনতা তৈরি এবং শিশুদের জন্য শিক্ষামূলক একটি অনুষ্ঠানের অংশ হিসেবে ইউনিসেফের সহায়তায় এই কার্টুন ধারাবাহিকটি নির্মিত।

#

মাহবুবুর/আরমান/মোশারফ/শামীম/২০২৩/১৬৫০ঘণ্টা

তথ্যবিবরণী                                                                                                     নম্বর : ৯৬৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ৭ আশ্বিন (২২ সেপ্টেম্বর):

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক শূন্য ১৮ শতাংশ। এ সময়ে ৮৪৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ২৪১ জন।

#

সুলতানা/আরমান/মোশারফ/আব্বাস/২০২৩/১৭০৫ ঘণ্টা

তথ্যবিবরণী                                                                                                 নম্বর : ৯৬৫

**বিভিন্ন উন্নয়ন খাতে বিনিয়োগে ভিয়েতনামের বিনিয়োগকারীদের প্রতি রাষ্ট্রপতির আহ্বান**

ঢাকা, ৭ আশ্বিন (২২ সেপ্টেম্বর):

বাংলাদেশের স্পেশাল ইকোনমিক জোনসহ বিভিন্ন খাতে বিনিয়োগ করতে ভিয়েতনামের বিনিয়োগকারীদের প্রতি আহ্বান জানিয়েছেন রাষ্ট্রপতি মোঃ সাহাবুদ্দিন।

  আজ ভিয়েতনামের ন্যাশনাল অ্যাসেম্বলির প্রেসিডেন্ট ভুয়ং দিন হুয়ে বঙ্গভবনে রাষ্ট্রপতির সাথে সাক্ষাৎ করতে গেলে তিনি এ আহ্বান জানান।

ভিয়েতনামের ন্যাশনাল অ্যাসেম্বলির প্রেসিডেন্টকে স্বাগত জানিয়ে রাষ্ট্রপতি বলেন, বাংলাদেশ ও ভিয়েতনামের মধ্যে চমৎকার সম্পর্ক বিদ্যমান। বাংলাদেশে ভিয়েতনামের প্রেসিডেন্ট এবং ভিয়েতনামে বাংলাদেশের প্রধানমন্ত্রী ও রাষ্ট্রপতির সফরের কথা উল্লেখ করে তিনি বলেন, এর মাধ্যমে দু’দেশের মধ্যে সম্পর্ক দৃঢ় হয়েছে ।

রাষ্ট্রপতি দ্বিপাক্ষিক বাণিজ্য বিনিয়োগ বাড়াতে বাংলাদেশ থেকে ঔষধ, তৈরি পোশাক, চামড়া ও চামড়াজাত পণ্য, সিরামিকসসহ বিশ্বমানের পণ্য আমদানি করতে ভিয়েতনামের প্রতি আহ্বান জানান । তিনি আসিয়ানের সেক্টরাল ডায়লগ পার্টনার হতে বাংলাদেশের প্রতি ভিয়েতনামের সমর্থন ও সহযোগিতা কামনা করেন। রাষ্ট্রপতি মোঃ সাহাবুদ্দিন আশা করেন রোহিঙ্গাদের সম্মানজনক স্বদেশ প্রত্যাবাসনে ভিয়েতনাম বড় ভূমিকা পালন করবে।

  সাক্ষাৎকালে ভিয়েতনামের ন্যাশনাল অ্যাসেম্বলির প্রেসিডেন্ট বলেন, বাংলাদেশের সাথে বাণিজ্য ও বিনিয়োগ সম্পর্ক বাড়াতে গভীরভাবে আগ্রহী তার দেশ। বাংলাদেশের আর্থ-সামাজিক উন্নয়নের প্রশংসা করে তিনি বলেন, ২০৪১ সালের মধ্যে বাংলাদেশকে উন্নত ও স্মার্ট বাংলাদেশে পরিণত করতে সরকারের লক্ষ্য বাস্তবায়নে তাঁর দেশ সহযোগিতা দিয়ে যাবে ।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহ উদ্দিন ইসলাম, প্রেস সচিব জয়নাল আবেদীন, সচিব সংযুক্ত মোঃ ওয়াহিদুল ইসলাম খান এবং ভিয়েতনামের ন্যাশনাল অ্যাসেম্বলির প্রেসিডেন্টের সফরসঙ্গীগণ এ সময় উপস্থিত ছিলেন।

#

শিপলু/জুলফিকার/রবি/সাঈদা/কামাল/২০২৩/১৫০০ ঘণ্টা

তথ্যবিবরণী                                                                                        নম্বর : ৯৬৪

**অস্ট্রেলিয়ায় কর্মসংস্থানের জন্য গমনেচ্ছুদের প্রতি বাংলাদেশ হাইকমিশনের সতর্কবার্তা**

ক্যানবেরা (অস্ট্রেলিয়া), ২২ সেপ্টেম্বর ২০২৩:

কর্মসংস্থানের জন্য ভিসা নিয়ে অস্ট্রেলিয়ায় গমনেচ্ছুদের সতর্ক থাকার অনুরোধ করেছে বাংলাদেশ হাইকমিশন, ক্যানবেরা। হাইকমিশন লক্ষ্য করেছে যে, কতিপয় অসাধু ব্যক্তি ও প্রতিষ্ঠান কাজের প্রলোভন দেখিয়ে অস্ট্রেলিয়ায় কাজের সুযোগ পেতে আগ্রহীদের নিকট হতে লাখ লাখ টাকা হাতিয়ে নিচ্ছে। সেদেশে চাকুরি পেতে আগ্রহীদের কাজের ভিসা সংক্রান্ত প্রয়োজনীয় কাগজপত্র যাচাই করার জন্য প্রবাসী কল্যাণ ও বৈদেশিক কর্মসংস্থান মন্ত্রণালয় এবং বাংলাদেশ হাইকমিশনের সহায়তা গ্রহণের জন্য অনুরোধ করা হয়েছে। একই সাথে দেশটির ভিসা সংক্রান্ত প্রয়োজনীয় তথ্য সম্পর্কে সকলকে অবগত থাকার জন্যও অনুরোধ করা হয়েছে।

অস্ট্রেলিয়ায় অস্থায়ী ও স্থায়ী ভিসায় কর্মী নেওয়ার জন্য অস্থায়ী স্কিল শর্টেজ সাবক্লাস ৪৮২ নামে একটি ভিসা চালু রয়েছে। এই ভিসার ক্ষেত্রে বয়সের কোন সীমাবদ্ধতা নেই।এক্ষেত্রে বাংলাদেশ থেকে দক্ষ ও পেশাদার কর্মীদের অস্ট্রেলিয়ায় কাজের জন্য গমনের সুযোগ রয়েছে। এই ভিসা পাওয়ার জন্য অস্ট্রেলিয়া সরকার অনুমোদিত একজন স্পন্সর (নিয়োগকারী) প্রয়োজন হয়। এছাড়া সংশ্লিষ্ট পেশার শিক্ষাগত যোগ্যতা, বিশেষ করে ট্রেড পেশার জন্য অস্ট্রেলিয়ান কোয়ালিফিকেশন ফ্রেমওয়ার্ক অনুযায়ী সার্টিফিকেট-৩/৪ অথবা ডিপ্লোমা প্রয়োজন হয়। স্কিল লেভেল ১ মাত্রার পেশার জন্য ব্যাচেলর বা মাস্টার্স পর্যায়ের শিক্ষাগত যোগ্যতা প্রয়োজন। যেকোন পেশার ক্ষেত্রে কমপক্ষে ৩ বছরের পূর্ণকালীন কাজের অভিজ্ঞতা দরকার হয়। অভিজ্ঞতা প্রমাণের জন্য চাকুরির নিয়োগপত্র, বিগত ২ বছরের বেতনবিবরণী, ব্যাংকের হিসাববিবরণী প্রয়োজন হয়। সংশ্লিষ্ট পেশায় শিক্ষাগত যোগ্যতা না থাকলে ৫-৬ বছরের অভিজ্ঞতার প্রয়োজন হয়। তবে সংশ্লিষ্ট পেশায় শিক্ষাগত যোগ্যতা না থাকলেও বাস্তব কাজের অভিজ্ঞতা থাকলে রিকগনিশন অব প্রিয়োর লারনিংয়ের মাধ্যমে অস্ট্রেলিয়ায় নিদিষ্টসংখ্যক কলেজ হতে পেশা সংক্রান্ত শিক্ষাগত সনদ অর্জন করা যায়। পেশা বিবেচনায় আইইএলটিএসের স্কোর প্রয়োজন হয় ৫ থেকে ৬। আইইএলটিএস ছাড়াও অন্যান্য স্বীকৃত পরীক্ষা যেমন টোফেল, পিটিই গ্রহণযোগ্য।

বিদেশি কর্মীদের কাজের দক্ষতা অস্ট্রেলিয়ার কয়েকটি কর্তৃপক্ষের মাধ্যমে যাচাই করাতে হয়। কিন্তু বাংলাদেশি পাসর্পোটধারীদের কয়েকটি পেশার জন্য দক্ষতা যাচাই করানোর প্রয়োজন হয় না। সেগুলো হলো-অটোমোটিভ ইলেকট্রিশিয়ান, ক্যাবিনেট মেকার, কারপেন্টার, কারপেন্টার ও জয়েনার, ডিজেল মোটর মেকানিক, ইলেকট্রিশিয়ান (জেনারেল), ইলেকট্রিশিয়ান (স্পেশাল ক্লাস), ফিটার (জেনারেল), ফিটার ও টারনার, ফিটার- ওয়েল্ডার, জয়েনার, মেটাল ফেবরিকেটার, মেটাল মেকানিস্ট (ফার্ষ্টক্লাস), মোটর মেকানিক (জেনারেল), প্যানেল বিটার, পেস্ট্রিকুক, সিটমেটাল ট্রেড ওয়ার্কার, টুলমেকার, ওয়েল্ডার (ফার্স্টক্লাস)। অস্থায়ী স্কিল শর্টেজ ভিসায় অস্ট্রেলিয়ায় যাওয়া কর্মীদের বার্ষিক বেতন কমপক্ষে ৭০ হাজার অস্ট্রেলিয়ান ডলার।

উল্লেখ্য, এ ভিসার বিস্তারিত তথ্য পাওয়া যাবে অস্ট্রেলিয়ার হোম অফিসের এই লিংকে https://immi. homeaffairs.gov .au/visas/getting-a-visa/visa-listing/temporary-skill-shortage-482

#

তৈাহিদুল/জুলফিকার/রবি/সাঈদা/কামাল/২০২৩/১৪৩০ ঘন্টা

তথ্যবিবরণী                                                                                                 নম্বর : ৯৬৩

ওআইসি’র পররাষ্ট্রমন্ত্রীদের বার্ষিক সমন্বয় সভা :

**রোহিঙ্গা গণহত্যা মামলায় সহায়তা দিতে ওআইসি সদস্য দেশগুলোর প্রতি পররাষ্ট্রমন্ত্রীর আহবান**

নিউইয়র্ক, ২২ সেপ্টেম্বর, ২০২৩:

পররাষ্ট্রমন্ত্রী ড. এ কে আব্দুল মোমেন মিয়ানমারে রোহিঙ্গাদের গণহত্যার অভিযোগে গাম্বিয়ার দায়ের করা মামলায় সহায়তা দিতে ওআইসি’র সদস্য দেশগুলোর প্রতি আহ্বান জানিয়েছেন।

গতকাল নিউইয়র্কে জাতিসংঘ ভবনে অনুষ্ঠিত ওআইসি’র পররাষ্ট্রমন্ত্রীদের বার্ষিক সমন্বয় সভায় মন্ত্রী এ আহ্বান জানান।

গণহত্যা কনভেনশনের আওতায় রোহিঙ্গাদের মানবাধিকার লঙ্ঘনের জন্য দায়ী মিয়ানমার কর্তৃপক্ষকে আন্তর্জাতিক বিচার আদালতের মুখোমুখি করতে ওআইসির ভূমিকার জন্য ধন্যবাদ জানান পররাষ্ট্রমন্ত্রী। রোহিঙ্গা ইস্যু বাংলাদেশ, ওআইসি তথা সারাবিশ্বের জন্য একটি ক্রমবর্ধমান উদ্বেগ বলে ড. মোমেন উল্লেখ করেন।

পররাষ্ট্রমন্ত্রী বলেন, জাতির পিতা বঙ্গবন্ধু শেখ মুজিবুর রহমানের শান্তি, সমৃদ্ধি এবং উন্নয়নের নীতি অনুসরণ করে, প্রধানমন্ত্রী শেখ হাসিনার দূরদর্শী নেতৃত্বে বাংলাদেশ ধর্মীয় সম্প্রীতি ও শান্তির নিদর্শন স্থাপন করেছে। ইসলাম বিদ্বেষী কর্মকাণ্ড এবং মতপ্রকাশের স্বাধীনতার অপব্যবহারের বিষয়ে উদ্বেগ প্রকাশ করে তিনি বলেন, পারস্পরিক শ্রদ্ধা, সম্প্রীতি ও শান্তিপূর্ণ সহাবস্থানের নীতিকে সংশ্লিষ্ট সকল পক্ষের অগ্রাধিকার দেয়া প্রয়োজন।

ড. মোমেন সম্প্রতি মরক্কোতে ভয়াবহ ভূমিকম্প এবং লিবিয়ার বন্যায় ক্ষতিগ্রস্তদের প্রতি বাংলাদেশের গভীর সহানুভূতি প্রকাশ করেন।

মৌরিতানিয়ার পররাষ্ট্রমন্ত্রী মোহাম্মদ উইল মারজুগের সভাপতিত্বে অনুষ্ঠিত এ বৈঠকে ওআইসি’র মহাসচিব হুসেইন ব্রাহিম তাহা এবং সদস্য দেশগুলোর পররাষ্ট্রমন্ত্রীগণ উপস্থিত ছিলেন।

#

মোহসিন/জুলফিকার/রবি/সাঈদা/কলি/কামাল/২০২৩/১০৩০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৯৬২

**সেক্টর কমান্ডারস ফোরাম-মুক্তিযুদ্ধ ’৭১-এর ষষ্ঠ জাতীয় সম্মেলন উপলক্ষ্যে প্রধানমন্ত্রীর বাণী**

ঢাকা, ৭ আশ্বিন (২২ সেপ্টেম্বর) :

প্রধানমন্ত্রী শেখ হাসিনা আগামীকাল সেক্টর কমান্ডারস ফোরাম-মুক্তিযুদ্ধ **’**৭১-এর ষষ্ঠ জাতীয় সম্মেলন উপলক্ষ্যে নিম্নোক্ত বাণী প্রদান করেছেন :

‘‘সেক্টর কমান্ডারস ফোরাম-মুক্তিযুদ্ধ **’**৭১-এর ষষ্ঠ জাতীয় সম্মেলন ২৩ সেপ্টেম্বর অনুষ্ঠিত হতে যাচ্ছে জেনে আমি আনন্দিত। এ উপলক্ষ্যে আমি সংগঠনটির সকল সদস্যকে শুভেচ্ছা ও অভিনন্দন জানাই। ষষ্ঠ জাতীয় সম্মেলনের মূল ‘থিম’ নির্ধারণ করা হয়েছে ‘বাঙালি গণহত্যার আন্তর্জাতিক স্বীকৃতি’, যা অত্যন্ত সময়োপযোগী হয়েছে বলে আমি মনে করি।

সেক্টর কমান্ডারস ফোরাম মুক্তিযুদ্ধ **’**৭১ মহান মুক্তিযুদ্ধের চেতনায় সমৃদ্ধ একটি সংগঠন। প্রতিষ্ঠালগ্ন থেকে সংগঠনটি বাংলাদেশের স্বাধীনতা বিরোধী চক্রের বহুমুখী ষড়যন্ত্রের বিরুদ্ধে নিরলসভাবে কাজ করে যাচ্ছে।

স্বাধীনতা বিরোধী অপশক্তি ১৯৭৫ এর ১৫ আগস্ট কালরাতে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানকে সপরিবারে হত্যা করে। হত্যাকারী ও তাদের দোসররা ক্ষমতা দখল করে পরিকল্পিতভাবে মহান মুক্তিযুদ্ধের ইতিহাস ও চেতনাকে ধ্বংস করার ষড়যন্ত্রে লিপ্ত হয়। বীর মুক্তিযোদ্ধাদের অপমানিত করে। ‘জয় বাংলা’ স্লোগান ও ৭ই মার্চের ভাষণ তারা নিষিদ্ধ করে। ১৯৯৬-২০০১ এবং ২০০৯ থেকে বর্তমান পর্যন্ত আওয়ামী লীগ সরকারের আমলে আমরা মুক্তিযোদ্ধাদের সম্মান ফিরিয়ে দেওয়া ও গৌরব সমুন্নত রাখার জন্য প্রয়োজনীয় সকল পদক্ষেপ গ্রহণ করেছি। ১৯৯৬ সালে আমরা মুক্তিযোদ্ধা কল্যাণ ট্রাস্টকে স্বাবলম্বী করার জন্য ‘কল্যাণ ট্রাস্ট উদ্ধার পরিকল্পনা’ গ্রহণ করি। ২০০০ সাল থেকে প্রথমবারের মত গরিব-দুস্থ বীর মুক্তিযোদ্ধাদের জন্য ৩০০ টাকা মাসিক ভাতা চালু করি। ২০০৯ সালে সরকার গঠনের পরপর এ ভাতা মাসিক ৯০০ টাকায় উন্নীত করা হয়। পরবর্তীকালে সকল মুক্তিযোদ্ধাদের জন্য সম্মানি ভাতা চালু করি। বর্তমানে তাঁরা মাসিক ২০ হাজার টাকা পাচ্ছেন। আমরা যুদ্ধাহত, খেতাবপ্রাপ্ত ও শহিদ পরিবারবর্গের মাসিক সম্মানির পরিমাণ বৃদ্ধি করে পুনঃনির্ধারণ করেছি। সম্মানি ভাতার পাশাপাশি শহিদ, যুদ্ধাহত ও ৭ বীরশ্রেষ্ঠ এবং তাঁদের পরিবারকে রেশন সামগ্রীও দেওয়া হচ্ছে। সকল বীর মুক্তিযোদ্ধাকে রাষ্ট্রীয় সুবিধা প্রদানের লক্ষ্যে আমরা ২০১৮ সালে নতুন কল্যাণ ট্রাস্ট আইন প্রণয়ন করেছি। ২০২২ সালে আমরা জাতীয় মুক্তিযোদ্ধা কাউন্সিল আইন পাশ করি। আমরা বীর মুক্তিযোদ্ধাদের আবাসনের জন্য বীরনিবাস প্রকল্প চালু করেছি। রাষ্ট্রীয় সম্মানী ভাতাপ্রাপ্ত সকল যুদ্ধাহত মুক্তিযোদ্ধাকে সরকারি যানবাহনে সর্বোচ্চ শ্রেণিতে ফ্রি ভ্রমণের ব্যবস্থা নিয়েছি। যুদ্ধাহত মুক্তিযোদ্ধাগণ সর্বোচ্চ ৮ লাখ টাকা অনুদান গ্রহণ করে বিদেশে উন্নত চিকিৎসার সুযোগ পাচ্ছেন। মুক্তিযোদ্ধা কর্মকর্তা/কর্মচারীদের সরকারি চাকুরি হতে অবসর গ্রহণের সময়সীমা ৬০ বছরে উন্নীত করা হয়েছে। নির্দিষ্ট গ্রেড পর্যন্ত মুক্তিযোদ্ধাদের সন্তান ও নাতি-নাতনীদের জন্য শিক্ষা প্রতিষ্ঠানে ভর্তির ক্ষেত্রে ৫% কোটার ব্যবস্থা এবং মুক্তিযোদ্ধা কল্যাণ ট্রাস্টের মাধ্যমে ‘বঙ্গবন্ধু ছাত্র বৃত্তি’ চালু করা হয়েছে।

আমরা জাতির পিতার হত্যাকারীদের বিচার ও মানবতাবিরোধী যুদ্ধাপরাধীদের বিচারের রায় কার্যকর করেছি।

চলমান পাতা=২

=০২=

আমরা বাংলাদেশকে সকল ক্ষেত্রে এগিয়ে নিচ্ছি। আর্থসামাজিক উন্নয়নে বাংলাদেশ বিশ্বে আজ ‘রোল মডেল’। বাংলাদেশ উন্নয়নশীল দেশের মর্যাদা অর্জন করেছে। মাথাপিছু আয় ২ হাজার ৭৯৩ মার্কিন ডলারে উন্নীত হয়েছে। জিডিপির গড় বৃদ্ধি হয়েছে ৬.৭ শতাংশের বেশি। বাংলাদেশের এই উন্নয়ন-অগ্রযাত্রা এগিয়ে নিতে মুক্তিযুদ্ধের স্বপক্ষ শক্তির একতাবদ্ধ থাকা খুবই প্রয়োজন।

আমার প্রত্যাশা, সেক্টর কমান্ডারস ফোরাম-মুক্তিযুদ্ধ ‘৭১-এর এই জাতীয় সম্মেলনের মাধ্যমে দেশে মহান মুক্তিযুদ্ধের চেতনা আরো সমুন্নত হবে। ১৯৭১ সালে বাংলাদেশে সংঘটিত ইতিহাসের বর্বরতম গণহত্যার আন্তর্জাতিকীকরণ প্রচেষ্টা এগিয়ে যাবে। দেশে উন্নয়ন ও গণতন্ত্রের চর্চা অব্যাহত রাখার ক্ষেত্রেও এই সম্মেলন অবদান রাখবে বলে আমার বিশ্বাস।

আমি সেক্টর কমান্ডারস ফোরাম-মুক্তিযুদ্ধ ‘৭১-এর ষষ্ঠ জাতীয় সম্মেলন উপলক্ষ্যে গৃহীত সকল কর্মসূচির সার্বিক সাফল্য কামনা করছি।

 জয় বাংলা, জয় বঙ্গবন্ধু

বাংলাদেশ চিরজীবী হোক।’’

#

ইমরুল/জুলফিকার/রবি/সাঈদা/কামাল/২০২৩/ ১১৪০ ঘণ্টা

আজ বিকাল পাঁচটার আগে প্রচার করা নিষেধ